Janngingol Pulaar-Fulfulde e daranaade Finaatawa Fulɓe he nder Burkina Faso, ko ɗuum Waalde sukaaɓe janngooɓe to Duɗal Jaaɓihaaɗtirde Joseph Kizerbo miili waɗude.
Waalde (fedde) Sukaaɓe Daraniiɓe mawninde Finaatawaa he nder Burkina yuɓɓinii he nder lewru Silto (septembre) 2021, kampaañ ngam janngingol sukaaɓe pulaar/Fulfulde. Oon kampaañ duumiima fotde jonte ɗiɗi (jeeɗɗiiji ɗiɗi) kadi o yettinooma he nokkuuje keewɗe he nder leydi Burkina, gila e gure dowriije ɗe haa e ngalluuje ɗe. Fayndaare maɓɓe (ko ɓe muuyi e mum) ko janngin’de, sukaaɓe ɓe duuɓi jeetati haa duuɓi sappo e joy, waawde winndude e taraade he ɗemngal mum en neeniwal fulfulde.
Sabu teskaade no Fulɓe mbiyata ni: “Lekɗal ɓuccetee ko gila ko keccal”, waɗi eɓe njiɗi naatnude he nder ɓerɗe sukaaɓe fulɓe yiɗde ɗemngal mum en Fulfulde e teddin’de ɗum kam e ñaaƴrude Pulaaku mum en gila e ɓe ngoni famarɓe, tawa so ɓe mawnii ɗuum ene mahoo e maɓɓe.
He nder jonte ɗiɗi ɗee sukaaɓe ɓee njanngii he mum ko heewi e finaatawaa Fulɓe, kadi ɓe keɓii faamu moƴƴo e holno Fulfulde winndortoo e holno tarortee. He nder wideyoo gooto ƴettaaɗo to duɗal Hamdallaay, gootal e leeɗe Wagadugu, sukaaɓe ɓee ene kollira weltaare mum en he ko ɓe njannginaa ko, kadi ene yiyee heen goɗɗo ene taroo “Hurumaaji Jeeɗiɗi Fulɓe”, ɗuum woni wiyude miɗen kunii tabitin’de ɗii hurumaaji jeeɗiɗi Fulɓe:
Min penataa
Min kulataa
Min tooñataa
Min ngujjataa
Min njamfotaako
Min ngoopataa (njaalotaako)
Min taƴataa enɗam.
He timmooree kampaañ o jannginooɓe ɓee mbaɗii ɓeto walla ɓetu, hono ngaddinaaji mbaydi, ngam ƴeewde yalla sukaaɓe ɓee paami ko ɓe njanngi koo faa wooɗi (moƴƴi). He nder almudɓe (taalibaaɓe) cappanɗe jeegomo, heen sappo dañɓe toɓɓe ɓurɗe toowde ɓee keɓii njeenaari (mbuuña). Gooto e maɓɓe fu okkaama seedanfaagu (attestation d’aptitude) he ɗemngal Pulaar/Fulfulde, gineeji ko ɓe njanngiri (des fournitures scolaires), e tisetaaji.
Waalde (fedde) Sukaaɓe Daraniiɓe mawninde Finaatawaa he nder Burkina Faso (Association des Jeunes Promoteurs de Finaatawaa au Burkina Faso) darnaama gila he lewru Bowte (Decembre) 2018, darni ɗum ko sagataaɓe Fulɓe janngooɓe Duɗal Jaaɓihaaɗtire Joseph Kizerbo to Wagadugu. Ko toon golle maɓɓe ngam ƴellitgol finaatawaa Fulɓe e janngugol ɗemngal Fulfulde fuɗɗii. E ɓe mari faa nder ɗuɗal too goomu wiyeteeɗo “Club Fulfulde”. Ko caggal nde guurte (powtal) ari, ɓe piɓi naɓude ɗeen golle faa yotto to gure e ngalluuje Burkina ɗe Fulɓe tawetee e mum ɗee fu. E ɓe piɓi kadi jokkude waɗde ɗee golle hitaande kala so Geno muuyi.
fuv_Latn fuv_Latn fuv_Latn fuv_Latn fuv_Latn fuv_Latn wol_Latn bam_Latn fuv_Latn fuv_Latn fuv_Latn fuv_Latn fuv_Latn